Kristian Pihl Lorentzen (V), 2011-03-01:
Tak for det.
Jeg skal beklage, at jeg ikke var til stede ved starten af behandlingen af dette lovforslag – det skyldtes, at min knallert ikke ville starte.
Jeg vil starte med at sige, at en del danskere opfatter knallerter som et irriterende element i trafikken.
Det gælder ikke mindst i de større byer, hvor kørsel med knallerter kan være en kilde til irritation og gene for andre.
Ikke desto mindre er knallerten et vigtigt transportmiddel, som vi ikke kan eller vil undvære i det danske samfund.
Specielt for unge, der bor og færdes uden for de større bysamfund, ude i landdistrikterne, er knallerten med til at give mobilitet og frihed indtil det tidspunkt, hvor de unge kan køre i bil, på motorcykel eller i bus.
Også mange danskere over 18 år har glæde af at have en knallert som alternativ eller supplement til en bil.
Det gælder særlig borgere med en relativt lav indkomst, viser statistikkerne.
Vi har som samfund brug for knallerten som et vigtigt element i borgernes samlede mobilitet, altså muligheden for at bevæge sig frit rundt til arbejde, til uddannelse eller til fritidsaktiviteter.
I dag er der ca. 225.000 knallerter i Danmark.
Omvendt må vi også erkende, at knallerten er et forholdsvis udsat transportmiddel, der må og skal omgærdes med ansvarlighed og omtanke for at undgå trafikulykker.
Med dette lovforslag har vi netop fundet den rette balance mellem på den ene side frihed og mobilitet for flere unge og på den anden side hensynet til trafiksikkerheden og forebyggelse af ulykker med knallert.
Jeg glæder mig meget over, at vi med denne lov giver mulighed for kørsel med lille knallert fra 15-års-alderen.
Denne forbedring vil få stor positiv betydning for unge uden for de større byer i tyndtbefolkede områder, hvor den kollektive trafik aldrig vil kunne dække de unges fulde transportbehov, specielt ikke om aftenen eller i weekenderne.
Lovforslaget bidrager overordnet set til et Danmark i bedre balance, ved at unge i landsbyer og landdistrikter får de bedre transportmuligheder.
Samtidig lægger vi stor vægt på at tilgodese trafiksikkerheden, ved at køreuddannelsen ved ungdomsskolerne forbedres markant.
Desuden skal de unge som noget nyt både bestå en teoriprøve og en praktisk prøve med mulighed for at dumpe.
Der stilles også krav om beståelse af en førstehjælpsprøve, for at man kan få et knallertkørekort.
Endelig gennemføres der en markant skærpelse af sanktionerne ved ulovlig kørsel med knallert, herunder for det første indførelse af betinget og ubetinget frakendelse af retten til at føre knallert ved kørsel på tunet knallert, for det andet udskydelse af retten til at få kørekort til bil og motorcykel indtil 18 ½-års-alderen, altså et halvt års udskydelse, i særlig grove tilfælde, og for det tredje øget adgang til at konfiskere knallerten i tilfælde af ulovligheder.
Den samlede overskrift over dette lovforslag kunne være: Mere frihed under ansvar for de unge – noget for noget.
De unge får lov til at køre knallert tidligere, og får altså mere frihed, og de får bedre mulighed for at transportere sig selv.
Til gengæld holder vi de unge og deres forældre fast på ansvaret for dem selv og deres medtrafikanter ved at kræve bedre uddannelse, og hammeren falder hårdere, hvis der begås ulovligheder.
Med hensyn til ikrafttrædelsestidspunktet for loven vil jeg foreslå, at det sker senest i januar 2012 og ikke som indledningsvis foreslået i januar 2013.
Efter min klare opfattelse er en periode på trekvart år rigeligt til at få forberedt den opstrammede knallertundervisning og den skærpede køreprøve.